**Goleuni**

**Mathew 5:14-16**

*“Chi ydy'r golau sydd yn y byd. Mae'n amhosib cuddio dinas sydd wedi'i hadeiladu ar ben bryn. A does neb yn goleuo lamp i'w gosod o dan fowlen! Na, dych chi'n gosod lamp ar fwrdd er mwyn iddi roi golau i bawb yn y tŷ. Dyna sut dylai'ch golau chi ddisgleirio, er mwyn i bobl foli'ch Tad yn y nefoedd wrth weld y pethau da dych chi'n eu gwneud.”*

Geiriau i Gristnogion ydy'r rhain. Maen nhw’n eiriau heriol iawn! *Chi ydy'r golau sydd yn y byd -* dyma ddatganiad pendant. Does dim lle i guddio na chwestiynu, mae Iesu’n dweud yn bendant mai chi - os dych chi’n Gristion - ydy golau’r byd. Rŵan, y funud hon, chi ydy’r golau sydd yn y byd.

Ydych chi wedi meddwl am hyn o’r blaen?

Rydyn ni i gyd yn deall pa mor bwysig ydy golau. Mae goleuni yn hanfodol – i dyfu bwyd, i fyw, i weithio. Ydych chi’n sylweddoli felly bod Cristnogion yn hanfodol i’r byd?

Dydyn ni ddim fel arfer eisiau cuddio golau. Pwrpas golau ydy i ddisgleirio, i daflu goleuni ar gorneli tywyll; i gadw’n traed ar y llwybr cywir wrth gerdded; i gadw’n ceir ar ochr cywir y lôn wrth ddreifio gyda’r nos. Mae golau yn beth da a dymunol.

Os ydyn ni’n oleuni yna fe ddylen ni ddisgleirio. Dydyn ni ddim i fod i guddio ein ffydd. Rydyn ni i fod i rannu’r wybodaeth sydd ganddon ni am Iesu gydag eraill, *dych chi'n gosod lamp ar fwrdd er mwyn iddi roi golau i* ***bawb*** *yn y tŷ.*

Pam ddylen ni ddisgleirio? Nid i dynnu sylw at ein hunain ond *er mwyn i bobl foli'ch Tad yn y nefoedd.*

Os dŷn ni’n mynnu’r holl sylw i ni’n hunain yna mae rhywbeth o’i le. Dangos goleuni Iesu i eraill ydy gwaith Cristnogion. Fe ddylai Cristnogion wneud yr hyn sy’n plesio Duw, a byw mewn ffordd sy’n driw i’w air ef yn y Beibl. Wrth wneud hyn,

*Byddwch fel sêr yn disgleirio yn yr awyr**wrth i chi rannu'r neges am y bywyd newydd gydag eraill. (Philipiaid 2:15)*

Ein Tad,

Dyma gyfrifoldeb aruthrol, sef i fod yn oleuni yn y byd. Diolchwn mai Iesu ydy’r gwir oleuni, ac mai ynddo fe roedd bywyd, a'r bywyd hwnnw'n rhoi golau i bobl. Mae'r golau'n dal i ddisgleirio yn y tywyllwch, a'r tywyllwch wedi methu ei ddiffodd. Diolchwn am y fraint o gael nabod Iesu a chael ein galw yn blant i Dduw. Helpa ni i ddisgleirio yn y byd er mwyn i bobl dy foli di, ein Tad nefol. Rydyn ni’n aml yn methu, yn wan ac yn teimlo’n siomedig gyda’n tystiolaeth, ond helpa ni i gofio mai ti yw ffynhonnell pob goleuni ysbrydol ac nad oes tywyllwch yn agos atat ti. Helpa ni i weddïo am nerth a doethineb ar gychwyn pob dydd fel ein bod ni’n gallu rhoi ’chydig o olau Crist i eraill.

Amen.